  Анжелика Тихонова корреспондент Удмуртиысь «Куара» огазеяськон но «Удмурт блогеръёслэн школазы» пинал удмурт блогеръёслы вожвылъяськон ялӥзы. Радъясьёс тужгес устозэ удмурт видеоблогез шараяны малпало. Со сярысь «Куаралэн» «ВКонтакте» мерлыко вотэсысь огиназ ивортэмын. Вожвылъяськонэ школаын дышетскисьёсты пыриськыны ӧтё. Видеоблог кылдытонын соос асьсэзыз сценарист, оператор, монтажёр яке нуись сямен эскерыны быгато. Ас кожад яке эшъёсын, творчествоя группаен ӵош лэсьтэм ужъёсты 20-тӥ куартолэзёзь «ВКонтакте» мерлыко вотэсысь баме #удмуртблогеръёслэншколазы но #куара хештегъёсын пусйыса видеоуж поттоно. Озьы ик  нимысьтыз куриськон келяно. Видеолэн хронометражезъя но темаезъя чурыт куронъёс ӧвӧл. Но ужъёс туэ 1-тӥ южтолэзьлэсь вазь лэсьтэмын луыны кулэ ӧвӧл. Валтӥсез курон – видеоужъёс удмурт кылын луыны кулэ Вормисьёсты учкисьёслэн куараоссыя но нимысьтыз жюрилэн дунъетэзъя быръёзы. Жюрилэн ёзчиосыз блоглэсь пуштроссэ но монтажлэсь ӟечлыксэ чаклалозы. Котькуд пинал блогерез дипломен пусъёзы, нош тужгес устооссэ – кузьымъёсын. Озьы ик тужгес устозэ ужез лэсьтӥсьёсты пинал блогеръёслэн ӧтчамазы ӧтёзы, отын соос тодмо блогеръёслэн ужан амалъёсынызы тодматскыны быгатозы. Соку ик вормисьёсты но шараялозы.  Тодэ вайытом, «Удмурт блогеръёслэн школазы» ӵектос кылем арын толсуре ужаны кутскиз. Туэ сое радъясьёс ёросъёсысь дышетскисьёсын ужаны малпало.  Нялтас вераса, пиналъёс быгатонлыкъёссэс «Атайлэн нуналэз» нырысетӥ огъяросси онлайн фестивальын возьматыны быгато.   Тегъёс: Лулчеберет Ижкар мерлыковотэс Удмуртия пиналъёс удмуртъёс  